VEGA & Live Nation præsenterer **Porcupine Tree-forsangeren Steven Wilson præsenterer nye numre i VEGA**

*Når Steven Wilson den 19. marts giver koncert for et siddende publikum i Store VEGA, kan progrock-musikeren præsenterer helt nye, roste sange. Porcupine Tree-forsangerens seneste soloalbum er nemlig netop udkommet til flotte anmeldelser.*

Siden offentliggørelsen af koncerten i VEGA, har [Steven Wilson](http://www.swhq.co.uk/) udgivet albummet *The Raven That Refused to Sing (And Other Stories)*. Og det tredje soloalbum fra den engelske musiker er blevet virkelig godt modtaget – både herhjemme og i udlandet.

Albummet, der udkom herhjemme den 26. februar, har fået flotte [5/5 stjerner](http://www.guardian.co.uk/music/2013/feb/21/steven-wilson-raven-refused-review) af engelske The Guardian og herhjemme har Gaffa givet udgivelsen [5/6 stjerner](http://gaffa.dk/anmeldelse/69040). Gaffa skriver desuden i sin anmeldelse:

”*Med direkte adresse til et af progrockens store værker* Tales of Mystery and Imagination *af Alan Parsons Project er Steven Wilson klar med opfølgeren til den mesterlige* Grace for Drowning*. Hvad er mere naturligt end at hive netop Alan Parsons ind som højrehånd… Samarbejdet mellem Parson og Wilson er uovertruffent, og der venter en æstetisk lytteoplevelse af de helt store.*”

[Lyt til det stemningsfulde titeltrack og se den flotte video](http://www.youtube.com/watch?v=n8sLcvWG1M4).

**Stærk opfølger til Grace for Drowning**
Steven Wilsons forrige album, *Grace For Drowning*, formåede også at henrykke anmelderne. BT og musiksitet Undertoner gav 5/6 stjerner, mens Gaffa gav albummet intet mindre end [6/6 stjerner](http://gaffa.dk/anmeldelse/53453) og roste Wilson for at sætte en ny standard for sin musikalske formåen.

Albummet indeholdt bl.a. nummeret ”[Remainder the Black Dog](http://www.youtube.com/watch?v=MMZ98XHyKYg)”, der er et godt vidnesbyrd om Wilsons imponerende talent for at fusionere forskellige genrer og musikalske udtryk.

Når Steven Wilson indfinder sig på VEGAs store scene, er det dermed både med nye, spændende numre og et rost bagkatalog – måske endda med nogle af skæringerne fra tiden med Porcupine Tree, som Steven Wilson var forsanger og lead guitarist i fra 1987-2010 (bandet holder i øjeblikket pause).

**Fakta om koncerten**
VEGA & Live Nation præsenterer
Steven Wilson (US) – koncert for siddende publikum
Tirsdag den 19. marts kl. 20
Store VEGA, Enghavevej 40, 1674 Kbh. V
325 kr. + gebyr
Forsalg via VEGAs hjemmeside, Billetnet og på posthuse.
Læs mere om koncerten på <http://vega.dk/arrangementer/steven-wilson-9105.html>.